b'\n_START_ARTICLE_\nJos\xc3\xa9 Luis Roberto Navarro\n_START_SECTION_\nConflictes\n_START_PARAGRAPH_\nJos\xc3\xa9 Luis Roberto va ser detingut durant la transici\xc3\xb3 per la col\xc2\xb7locaci\xc3\xb3 de dues bombes en uns encontres independentistes en Val\xc3\xa8ncia, fets pels quals mai no va ser condemnat. Ha estat acusat per diversos sectors de fundar i finan\xc3\xa7ar els grups Acci\xc3\xb3n Radical (actiu entre 1990 i 1995) i Frente Antisistema (FAS), encara que no ha estat jutjat ni condemnat per aquestos fets._NEWLINE_La seua faceta de representant a nivell estatal de l\'Asociaci\xc3\xb3n Nacional de Empresarios de Locales de Alterne (ANELA), ha provocat enfrontaments i distanciaments amb altres sectors ultradretans m\xc3\xa9s tradicionalistes i cat\xc3\xb2lics, arran d\'unes declaracions en les quals afirmava que eren necess\xc3\xa0ries dones immigrants per treballar en locals d\'alterne malgrat trobar-se ell en plena campanya pol\xc3\xadtica en contra de la immigraci\xc3\xb3._NEWLINE_Ha publicat diversos articles d\'opini\xc3\xb3 en la premsa valenciana (Las Provincias, Diario de Valencia i Levante, com per exemple un anomenat "Yo tambi\xc3\xa9n tengo libros nazis", on criticava la censura que alguns pa\xc3\xafsos (com Alemanya) exercien sobre llibres que incitaren a l\'odi._NEWLINE_Ha estat denunciat per diverses organitzacions, com SOS Racisme, per incitar a l\'odi racial, la viol\xc3\xa8ncia i la discriminaci\xc3\xb3, permetent que en les seues manifestacions siguen corejats lemes xen\xc3\xb2fobs i racistes i visques a Hitler, aix\xc3\xad com per l\'exhibici\xc3\xb3 d\'emblemes nazis i feixistes. Roberto va ser tanmateix absolt en considerar el jutge que les expressions racistes i xen\xc3\xb2fobes proferides en la manifestaci\xc3\xb3 constitu\xc3\xafen \xc2\xabmeres desqualificacions gen\xc3\xa8riques\xc2\xbb, sentenciant que les organitzacions denunciants havien de pagar les costes del judici, i 9000 euros a Roberto._NEWLINE_El maig de 2004, l\'Audi\xc3\xa8ncia de Val\xc3\xa8ncia va condemnar Roberto en un judici de faltes, per presentar un testimoni fals.'